Jñà xi̱ta̱ ra kijì ꞌsí ján Jerusalén nga ya̱ kijtsexkón Nainá ꞌkia̱ nga tíbitjo ꞌsí,
ya̱á títsa̱jin iꞌka‑la̱ xi̱ta̱ griego.
Jñà xi̱ta̱ kìi̱ isìchrañaꞌtá‑la̱ jè Felipe ra ya̱ Betsaida i̱ꞌnde‑la̱,
jngo na̱xi̱ndá ra chja̱‑ni Galilea;
tsikítsaꞌba‑la̱,
kitsò‑la̱:
―Nàmi̱,
jé mejèn‑naji̱n nga jcha̱xkon‑ji̱n jè Jesús.
Jè Felipe kiì ꞌkéna̱jmí‑la̱ jè Andrés,
a̱kjòn kijì ngajòo̱ nga kiì ꞌkéna̱jmí‑la̱ jè Jesús.
ꞌKia̱á kitsò‑la̱ Jesús:
―Ijyeé ijchó ni̱chjin nga jè Iꞌndí‑la̱ Xi̱ta̱ ki̱ji̱ india‑ni ján ngajmi mé‑ni nga jeya kíjna‑ni.
Ngi ꞌén kixi̱í ra ko̱xin‑no,
tsa jngo ni̱jmé ska̱tje̱n‑jin nangi ko̱ mì kì tjóki̱yá,
ta jngoó ko̱ma kiꞌta;
tanga tsa tjóki̱yá ꞌkia̱ nga ska̱tje̱n‑jin ya̱ nangi,
ꞌñó kjìn‑ya ko̱ma.
Jè xi̱ta̱ ra tà jè tsjake nga nda kíjna kjo̱binachon‑la̱ i̱ a̱ꞌta nangi,
si̱ìjchija‑ní;
tanga jè xi̱ta̱ ra mì tsa jè ꞌñó báꞌta ikon kjo̱binachon ra tjín‑la̱ i̱ a̱ꞌta nangi,
sakó‑la̱ kjo̱binachon ra mì feheꞌta tà mé ni̱chjin‑nioo̱.
Tsa yá ra mejèn‑la̱ nga ꞌa̱n si̱íxáꞌta‑na,
katanchrabátji̱ngi‑na;
ya̱ ñánda̱ nga kóti̱jna ra ꞌa̱n,
ti̱ꞌkoa̱á ya̱á kíjna‑te jè ra si̱íxáꞌta‑na.
Tsa yá ra ꞌa̱n si̱íxáꞌta‑na,
jè Na̱ꞌìn‑na̱ ndaá ske̱xkón.
’¡ꞌNdi̱ ꞌndi̱ taxki̱ baá tíma‑la̱ jè inìma̱‑na̱!
¿Tanga kó xiáa̱n?
¿A xín‑ná:
“Na̱ꞌìn chjíixìn‑ná jè kjo̱hiꞌin ra kìi̱”?
Majìn‑jìn,
¡kií jnchro xá ꞌjíi̱‑na!
Na̱ꞌìn,
jeya ti̱jni.
ꞌKia̱á inaꞌyá jngo‑la̱ ꞌén ra ngajmi inchrabà‑ni ra kitsò:
―Ijyeé kjo kjìn ꞌka̱ jeya báti̱jna,
ꞌndi̱ ꞌndi̱ takó jeyaá kóti̱jna india‑na.
Jñà xi̱ta̱ ra ya̱ tjítsa̱jna nga kiíꞌnchré‑la̱,
tjín ra kitsò:
―ꞌCho̱ón‑la ra ko̱kjamà.
Ko̱ tjín iꞌka ra kitsò:
―Majìn,
ìkja̱li̱‑la̱ Nainá ra kàchja̱‑la̱.
Jesús kitsó‑la̱:
―Jè ꞌén ra kànaꞌyá jiòn,
mì tsa ki kjòn‑ni nga ꞌa̱n kànakjoá‑na;
a̱ꞌta tsa̱jión‑nó nga ko̱ꞌsín kànaꞌyá‑la̱.
Jé hora ra̱kìi̱ nga si̱ndajín jè kjoa̱ ra tjín i̱ i̱sàꞌnde;
jè ra tíbatéxoma‑la̱ jè i̱sàꞌnde i̱ a̱ꞌta nangi,
ki̱náchrjekàjin‑ní.
Tanga ꞌkia̱ ra ꞌa̱n tjáhitje̱n i̱ a̱ꞌta nangi,
ꞌkoa̱á ꞌsín ꞌsiaa̱n nga ngaꞌtsì xi̱ta̱ ya̱ katanchrabátji̱ngi‑na.
ꞌKia̱ nga ko̱ kitsò,
jè tje̱n isìchi̱ya kóꞌsín ka̱maꞌtin ꞌkia̱ nga ki̱yá.
ꞌKia̱á kitsò jñà xi̱ta̱:
―Ji̱n ꞌya‑náji̱n nga jè kjo̱téxoma ra tsikínda Moisés,
ꞌkoa̱á ꞌsín tíchja̱,
nga tsò:
Jè Cristo kíjnakon‑ní ta kjiá‑nioo̱.
¿Mé‑ni ko̱ꞌsín si‑ni ra ji̱ nga jè Iꞌndí‑la̱ Xi̱ta̱ machjeén‑ní nga tjáhitje̱n?
¿Yá‑ni Iꞌndí‑la̱ Xi̱ta̱ ra ko̱ꞌmì‑la̱ ji̱?
ꞌKia̱á kitsò‑la̱ Jesús:
―Takó kíjnako̱ó chiba ni̱chjin-isa‑no jè niꞌí ra síhisen.
Nda ti̱ma ꞌkia̱ nga tíjnajin-isa‑no jè niꞌí ra̱kìi̱,
mé‑ni mì ko̱jñò‑no;
nga̱ jè ra ya̱ tsáꞌba ñánda̱ jñò chon,
mì kì tsijen‑la̱ kóꞌsín nga tífì.
ꞌKia̱ nga takó ya̱ tíjnajin‑no jè niꞌí ra̱kìi̱,
katakjiín‑no a̱ꞌta ꞌtse̱,
mé‑ni nga isen ki̱tsa̱jna kiꞌta‑no.
ꞌKia̱ nga ijye ko̱kitsò‑la̱ jñà ꞌén kìi̱,
kijí‑ní,
tsikijnaꞌmaá‑la̱ jñà xi̱ta̱.